b'\n_START_ARTICLE_\nKorpikimalainen\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKorpikimalainen on pienikokoinen kimalainen, jonka keskiruumiin etu- ja takareuna ovat ruskeakarvaiset ja takaruumiin k\xc3\xa4rki valkoinen. Koirailla keskiruumis saattaa olla kokonaan ruskea. Ruskeaa v\xc3\xa4ri\xc3\xa4 voi olla my\xc3\xb6s takaruumiin tyviosassa. Laji saattaakin muistuttaa hyvin paljon kartanokimalaista. Kuningattaren keskiruumiin takimmainen selk\xc3\xa4kilpi on kuitenkin kyhmyinen ja koiraan tuntosarven kolmas jaoke on lyhyempi kuin viides jaoke. Ty\xc3\xb6l\xc3\xa4isten ja koiraiden ruumiin pituus on 8\xe2\x80\x9316 mm ja kuningatarten 14\xe2\x80\x9318 mm.\n_START_SECTION_\nLevinneisyys\n_START_PARAGRAPH_\nKorpikimalainen on pohjoisen havumets\xc3\xa4taigan laji, jonka levinneisyys ulottuu Skandinaviasta Ven\xc3\xa4j\xc3\xa4n Tyynenmeren rannikolle. Tarkka levinneisyys on huonosti tunnettu, sill\xc3\xa4 laji sekoittuu helposti kartanokimalaiseen. Suomessa se on yleisimmill\xc3\xa4\xc3\xa4n Pohjois-Pohjanmaalta Pohjois-Karjalaan ja Etel\xc3\xa4-Lappiin. Pohjoisempana Lapissa se on paikoittainen. Sen sijaan Etel\xc3\xa4- ja L\xc3\xa4nsi-Suomesta korpikimalainen puuttuu kokonaan.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nKorpikimalainen el\xc3\xa4\xc3\xa4 metsiss\xc3\xa4, soilla ja niityill\xc3\xa4. Se p\xc3\xb6lytt\xc3\xa4\xc3\xa4 etenkin mustikkaa, vadelmaa ja muita marjoja. Lajin elintapoja ei juuri tunneta.'